Versindaba Uncategorized Archives : Page 2 of 142 : Versindaba
Versindaba: Huisreëls vir vertalers
Vertaalkunde is 'n wetenskaplike terrein en vertaling is 'n aktiwiteit wat deur vakspesialiste beoefen word. Literêre vertaling is 'n spesialisterrein binne die Vertaalkunde en verg sowel kundigheid in vertaling as vaardigheid in die kuns van poësieskryf. Tereg word beweer dat net digters gedigte kan vertaal.
In die lig van die heersende debat oor die vertaling van gedigte, het dit nodig geword om reëls neer te lê vir die vertaling van gedigte wat aan Versindaba vir publikasie voorgelê word.
Dit is altyd verkieslik dat gedigte uit die brontaal (die taal waarin die gedig oorspronklik verskyn het) vertaal word. Daar is egter uitsonderinge op dié reël.
In die volgende gevalle is SLEGS vertalings uit die brontaal vir Versindaba aanvaarbaar:
Vertalings van gedigte wat oorspronklik verskyn het in
een van Suid-Afrika se amptelike tale,
alle Wes-Europese tale, hulle antieke vorme, taalvariante van dié tale of dialekte van dié tale,
klassieke Grieks en Hebreeus en
Die volgende reëls geld wanneer vertalings uit die brontaal aan Versindaba voorgelê word:
Die oorspronklike gedig moet die vertaling vergesel.
Die volgende bibliografiese besonderhede moet die vertaling vergesel: Naam en van van die oorspronklike outeur; titel van die digbundel waarin die oorspronklike gedig verskyn het; bladsynommer waarop die gedig verskyn het; datum van uitgawe; uitgewer en plek van uitgawe. LET WEL: Internetskakels word NIE as bibliografiese verwysings aanvaar nie. E-boeke en PDF-weergawes van digbundels word as hardekopieë beskou en Internetskakels kom nie in die bronverwysings daarna voor nie.
Vertalings van gedigte wat op enige ander wyse as in e-boeke of PDF-weergawes op die Internet verskyn, sal nie vir publikasie oorweeg word nie.
In die volgende gevalle is vertalings via 'n oorbruggingstaal aanvaarbaar:
enige Oos-Europese taal,
enige midde-Oosterse taal,
enige Oosterse taal,
enige inheemse taal van Afrika (buiten SA) en
enige inheemse taal van Suid- of Noord-Amerika.
Die volgende reëls geld wanneer van 'n oorbruggingstaal gebruik gemaak word:
Die vertaler moet bewys lewer (in die bibliografie) dat hy/sy TEN MINSTE van twee of meer GERESPEKTEERDE VERTALINGS van 'n betrokke gedig gebruik gemaak het, waarvan ten minste een van dié vertalings volledig geannoteer moet wees (d.w.s. 'n volledige uiteensetting van vertaalstrategie moet die vertaling vergesel). Gerespekteerde vertalings is vertalings wat deur gerespekteerde uitgewers (meestal) in boekvorm uitgegee is. Verkieslik moet die vertaler vertalings van die oorspronklike gedig na meer as een taal raadpleeg. Vertalings op die Internet mag as addisionele hulp gebruik word, maar tel nie as gerespekteerde vertalings nie. Skakels na dié vertalings moet voorsien word.
Die vertaler moet sy/haar vertaling volledig annoteer en 'n volledige bibliografie van die bronne wat gebruik is, voorsien soos hierbo uiteengesit.
Alle gedigte wat as oorbrugging gebruik is, moet die vertaling vergesel.
Die bostaande reëls sal toegepas word wanneer vertalings vir publikasie op Versindaba oorweeg word, maar, gegewe dat literêre vertaling 'n kunsvorm is, sal uitsonderinge op die reëls in bepaalde gevalle oorweeg word. Alle eise wat aan oorspronklike poëtiese tekste gestel word, sal aan vertaalde gedigte gestel word, tesame met die eis van getrouheid aan die bronteks.
– Marlies Taljard (Inhoudsbestuurder: Versindaba)
Tags: Literêre vertaling, vertaling van gedigte
"Insekgedrag menslik betrag" – deur die oë van 'n digter
'n Insek is 'n ongewerwelde, geleedpotige dier met 3 paar pote gedurende die volwasse stadium. Die meeste insekte het as volwassenes een of twee paar vlerke, maar sommiges is permanent sonder vlerke, bv. vlooie. Insekte gaan deur 'n volledige metamorfose (eier, larf, papie en volwassene) of 'n onvolledige metamorfose (eier, nimf en volwassene). Voorbeelde is kewers, skoenlappers en motte, vlieë, bye, miere, wespes, termiete, kakkerlakke, naaldekokers en mierleeus. Daar is 'n ander groep geleedpotiges wat NIE insekte is nie, nl. spinnekoppe, myte, bosluise en skerpioene, wat die groep Arachnida uitmaak. Hulle het gewoonlik 4 paar pote, en is nooit gevleueld nie.
Jare gelede het prof. Erik Holm 'n TV-program oor insekte gemaak met die naam "Insekgedrag menslik betrag". Daar het later ook 'n film met dié titel verskyn. Versindaba se nuutste kompetisie "leen" dié naam en sluit sodoende aan by die eko-digkuns wat plaaslik en internasionaal al hoe meer gewild word en toenemend die fokus word van literêr-teoretiese navorsing.
Versindaba wag kwatryne in waarin ooreenkomste tussen insek- en mensgedrag die tema vorm. Hoewel Arachnida nie insekte is nie, sal ons ook gedigte oor dié spesie aanvaar. Enige algemeen-aanvaarde variasie op die volgende twee kwatrynvorme mag gebruik word (sien skakels hieronder):
1 Persiese kwatryn (Ruba'i) https://en.wikipedia.org/wiki/Ruba%CA%BFi
2 Heroïese stansa https://en.wikipedia.org/wiki/Quatrain
Enige persoon mag 'n gedig instuur wat sy/haar eie werk verteenwoordig. (Plagiaat is 'n kriminele oortreding). Inskrywings is beperk tot ses kwatryne per persoon. Die Inhoudsbestuurder van Versindaba behou die reg voor om te besluit welke gedigte op die tuisblad geplaas word. Elke inskrywing (ongeag of dit op die tuisblad verskyn het of nie) sal vir die kompetisie in aanmerking geneem word. Slegs gedigte in Afrikaans of Nederlands sal aanvaar word. Slegs Nederlandse digters wat 'n bankrekening in Suid-Afrika het, sal vir 'n prys in aanmerking kom, aangesien ons nie fasiliteite het om prysgeld in oorsese rekeninge in te betaal nie. Nederlandse digters wat nie in aanmerking wil kom vir die prysgeld nie, is egter ook welkom om inskrywings te stuur.
Foto's is baie welkom, solank dit nie groter is as 2MB nie en geen kopiereg betaalbaar is ne. (Wees dus versigtig vir foto's wat van die Internet afgelaai word!)
Inskrywings sluit op 31 Mei 2022. Die digter van die wengedig ontvang R500 in prysgeld.
Die film "Insekgedrag menslik betrag" kan by die volgende skakel gevind word:
Tags: Gedigte oor insekte
Nini Bennett is op 30 Maart 1972 in Pretoria gebore. Sy matrikuleer aan die Hoërskool Eldoraigne. In haar standerd 9 en matriekjaar (1989-1990) wen sy die landswye De Kat-poësiekompetisies vir hoërskoolleerlinge in al die onderskeie kategorieë, waarna sy die grade BA en BA(Hons) in Literatuurwetenskap (met lof) aan die Universiteit van Pretoria behaal. As voorgraadse student wen sy verskeie UP/Van Schaik-studenteskryfkompetisies vir prosa en poësie. In 1999 deel sy die M-Net-Beurs met Rachelle Greeff. Sy skryf meer as 2000 groetekaartjies vir Hallmark (1997-1999), waarna sy 'n lewenslange renons in clichés ontwikkel.
Bennett sit haar studie voort aan die Universiteit van Kaapstad en verwerf 'n MA-graad in skeppende skryfkuns (met lof) onder leiding van Etienne van Heerden. Haar verhandeling, 'n bundel kortverhale, word in 2002 gepubliseer as Stoornis (Tafelberg) en word in 2003 bekroon met die UJ-debuutprys. In 2008 wen sy die internasionale Room to Read-prys (kategorie Afrikaans) vir 'n jeugverhaal, Die storie van Vusi se orkes, wat as gemeenskapsprojek die lig sien in al elf landstale.
Kortverhale, gedigte en artikels verskyn voorts in die tydskrifte De Kat (1989-1990), Insig (2003) en Contrast (1989). 'n Kortverhaal, "Wag op die koningin" word in Nederlands vertaal en opgeneem in Deus ex Machina (2000). Bennett se kortprosa is onder meer gebundel in Die Afrikaanse Kortverhaalboek (2012), Die mooiste liefde is verby (1999), Bloudruk (1995), Drif (1996), Van spoke gepraat (2006), Douspoor (2000), Skrik op die lyf (2016) en Hartlam (2017). Haar poësie is opgeneem in Crossroads of the Century (1992), Onse Mense 2 (Mari Stander, 2016), Die heel mooiste Afrikaanse liefdesgedigte (F. Olivier 2016), Vers & Vrou (Karen de Wet, 2020), Maskers & Mure (Daniel Hugo, Francois de Jongh, 2021) en I wish I'd said…Vol. 4 (2021). Twee kortverhale wat in die bundel Douspoor verskyn, word voorgeskryf vir Afrikaans Tweede Taal se Senior Sertifikaateksamen in 2006.
Sy publiseer drie digbundels: Kodeks (Cordis Trust, 2011), Boekstaaf (Cordis Trust, 2015) en Donkerwerk (Naledi, 2019).
Tags: Digtersprofiel, Nini Bennett
André Samuels lees gedigte uit Meyer van Rensburg se "Heenkoms"
Vers en klank 29 Maart 2022
André Samuels lees gedigte voor uit die bundel, Heenkoms, deur Meyer van Rensburg. Meyer het na 'n lang stilte van 38 jaar hierdie tweede bundel die lig laat sien in 2021. In hierdie bundel word geworstel met die sin van die lewe en die ouderdom. Joan Hambidge skryf in haar resensie: "Daar is wat hierdie leser betref nie een swak vers in die bundel nie. Welkom terug, Meyer van Rensburg! Dit is 'n loflike publikasie en dank aan Imprimatur wat dit gepubliseer het."